FI Euroopan unionin virallinen lehti C 346/53

Kanne 22.10.2010 — TI Media Broadcasting ja TI Media v. komissio

(Asia T-501/10)

()

2010/C 346/104

Oikeudenkäyntikieli: italia

Asianosaiset

Kantajat: Telecom Italia Media Broadcasting Srl (TI Media Broadcasting) (Rooma, Italia) ja Telecom Italia Media SpA (TI Media) (Rooma, Italia) (edustajat: asianajajat B. Caravita di Toritto, L. Sabelli, F. Pace ja A. d’Urbano)

Vastaaja: Euroopan komissio

Vaatimukset

— On todettava, että riidanalainen päätös on lainvastainen ja se on kumottava siltä osin kuin siinä sallitaan SKY:n osallistuvan taajuusylijäämän (digital dividend) myöntämistä koskevaan tarjouskilpailuun

— toissijaisesti ensimmäiseen vaatimukseen nähden komissio on velvoitettava i) ilmoittamaan se tarjouskilpailun erä, johon SKY voi osallistua; ii) ulottamaan taajuuksien käyttöä maksutelevisiotarkoituksiin koskeva viiden vuoden kielto koskemaan myös olemassa olevien tai uusien operaattorien kanssa tehtyjen sopimusten nojalla hankittuja taajuuksia

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Esillä olevassa asiassa kantajina olevat yhtiöt vaativat kumoamaan 20.7.2010 tehdyn komission päätöksen C(2010) 4976, joka koskee 2.4.2003 tehtyyn päätökseen (asia COMP/M.2876) liitettyjen sitoumusten 9.1 lausekkeen muuttamista; kyseisessä päätöksessä komissio totesi SKY Italian (jäljempänä SKY) perustamiseksi toteutetun yrityskeskittymää koskevan toimen yhteismarkkinoille ja ETA-sopimuksen toimintaan soveltuvaksi.

Kantajat täsmentävät tämän osalta, että kyseisessä lausekkeessa todettiin, että SKY:lla oli velvollisuus olla hankkimatta analogisia ja digitaalisia taajuuksia ja olla harjoittamatta mitään maanpäällistä digitaalista televisioyhtiötoimintaa verkko-operaattorina tai sisällöntarjoajana 31.12.2011 saakka. Komissio hyväksyi kanteen kohteena olevalla päätöksellä SKY:n pyynnön ja salli viimeksi mainitun osallistuvan taajuusylijäämän (digital dividend) myöntämistä koskevaan tarjouskilpailuun tekemällä tarjouksen sellaista yhtä ainoaa kanavanippua koskevan sopimuksen tekemiseksi, jolla on tarkoitus lähettää ilmaisia sisältöjä viiden vuoden ajan päätöksen tekemisestä.

Kantajat vetoavat vaatimustensa tueksi seuraaviin perusteisiin: yrityskeskittymien valvonnasta annetun asetuksen (EY) N:o 139/2004 (1) 2 ja 6 artiklan sekä 8 artiklan 2 kohdan, neuvoston asetuksen (EY) N:o 139/2004 ja komission asetuksen (EY) N:o 802/2004 mukaan hyväksyttävistä korjaustoimenpiteistä annetun komission tiedonannon (2) 74 kohdan, 2.4.2003 tehtyyn päätökseen (asia COMP/M.2876) liitettyjen sitoumusten 14.1 lausekkeen ja SEUT 102 artiklan rikkominen.

Niiden mukaan kanteen kohteena olevaan päätökseen liittyy harkintavallan väärinkäyttö ja perustelujen puuttuminen siltä osin kuin siinä hyväksytään pyyntö, jonka sisältö on kohtuuton vuonna 2003 tehtyyn päätökseen (asia COMP/M.2876) liitettyjen sitoumusten 9.1 lausekkeen objektiivisen soveltamisalan osalta ja sallitaan SKY:n osallistuvan taajuusylijäämää koskevaan julkiseen tarjouskilpailuun.

Kantajat väittävät lisäksi, että vastaaja on rikkonut olennaisia menettelymääräyksiä ja vääristänyt tosiseikkoja, koska se on virheellisesti katsonut, että poikkeukselliset olosuhteet oikeuttivat SKY:lle alun perin asetettujen sitoumusten muuttamisen. Komissio on erityisesti esittänyt poikkeuksellisia seikkoja, jotka erottavat esillä olevan kilpailua koskevan asiayhteyden, ja verrannut TI Mediaa markkinajohtajina oleviin RAI:hin ja Mediasetiin, vaikka sillä ei ole milloinkaan ilmoitettu olevan määräävää asemaa. Tukeakseen tällaista poikkeavaa kantaa TI Median vahvasta markkina-asemasta (strong position) komissio on nojautunut päätöksen 544/07/CONS virheelliseen tulkintaan ja on jättänyt täysin huomiotta markkinatestin tulokset.

Lopuksi kantajat väittävät, että riidanalainen päätös on lainvastainen tutkinnan laiminlyönnin ja perustelujen puuttumisen vuoksi siltä osin kuin se on sopimuksentekoperusteiden yksilöinnin osalta tukeutunut virheelliseen ja harhaanjohtavaan tulkintaan päätösten 181/09/CONS ja 427/09/CONS sisällöstä. Toisin kuin komissio on väittänyt, näissä viimeksi mainituissa päätöksissä määritetään sopimuksentekoperusteet taajuuksia koskevien erien osalta (A, B ja vaihtoehtoisesti C) ilman, että kansallisia operaattoreita on yksilöity ryhmittäin ja erityisesti ilman, että TI Median katsotaan olevan vertikaalisesti integroitunut operaattori.

(1) EUVL L 24, s. 1

(2) EUVL C 267, 22.10.2008, s. 1